地名: 報恩 (忠清道, 郡)
年: 1704.0

○庚戌/引見大臣、備局諸臣。 上曰: "今年, 卽甲申也。 大明以是歲三月亡。 歷覽前史, 亡國何限, 而獨於崇禎皇帝革世處, 有嗚咽不忍讀者矣。 我邦自立國初, 受皇朝恩, 錫號朝鮮, 視同內服, 列聖相承, 至誠事大。 壬辰之變, 宣廟遠狩龍灣, 至欲內附, 神宗皇帝竭天下之力, 東出兵救之, 得以再造邦家。 吾東方昆蟲、草木, 何莫非皇靈所被也。 丁丑之事, 有不忍言。 其時斥和三臣, 以死爭之, 節義炳然, 綱常不墜。 到今年紀愈久, 世道愈下, 復讎雪恥, 固非朝夕所可期, 而至於疏章間慷慨之言, 亦未有聞, 已至于(寢)
                〔寖〕
              遠(寢)
                〔寖〕
              忘之域, 予嘗慨然。 今逢周甲, 一倍感愴矣。" 領議政申琓曰: "聖敎及此, 群下孰不感激? 壬辰再造之恩, 實萬世不可忘也。 丁丑以後, 君臣上下, 皆以句踐之心爲心, 國小力弱, 雖不能一灑深恥, 痛恨之心, 無時可已, 而至於今日, 則人心恬嬉, 非但世無慷慨之人, 竝與大義都忘之矣。 不獨我國如此, 中國亦然。 曾聞漢人, 見東國衣冠制度, 撫玩咨嗟, 或至下淚。 及臣赴燕, 漢人皆已剃頭, 見使行全無欽艶之意, 反有嘲笑之色。 蓋人情久則易忘, 後生多不識前事故也。" 上曰: "彼國染俗, 固無足怪, 而我人於客使來往時, 夾道觀光, 視同華使, 其無含冤忍痛底意可知。 世道至此, 良可寒心。 使之不忘之道, 何以則可也?" 琓曰: "我國兵力單弱, 復讎雪恥, 雖未可易言, 而古有抱氷握火, 生聚敎訓, 積年而後成功者, 句踐是也。 聖上, 苟存此心, 念念不忘, 得人善任, 相時而後動, 則豈無可成之幾耶? 惟願以奮勵聖志爲根本焉。" 左議政李畬曰: "昔我孝宗大王, 興一二同德之臣, 奮發大志, 欲伸大義於天下, 而中途薨殂, 大勳未集, 志士仁人, 足以隕涕於千古。 蓋丙、丁以後, 彼爲方興之國, 雖以孝廟雄略, 亦未易輕擧矣。 今則天下事, 稍異於前, 庶有可爲。 復讎雪恥, 亦係乎時勢之難易, 何可自畫? 夫以小事大, 古喆王之所不免, 而莫不內爲自强之圖, 以保其國, 不但以皮幣、珠玉, 恃以爲安也。 顧以國勢言之, 復讎非可論, 雖欲自保, 亦恐未易。 臣每中夜思之, 寢食何甘? 殿下苟能惕然奮發, 先立大志, 以爲興衰撥亂之本, 則如繕兵固圉之計, 特一施措間事耳。 根本旣立, 何事不成?" 判尹閔鎭厚曰: "孝廟朝任用之臣, 如先正臣宋時烈, 際會昭融, 前代無比。 其謨猷密勿, 蓋莫非復讎雪恥之計, 而常有忍痛含冤, 迫不得已之意, 存於其中。 自時烈之沒, 誰復以此等說話, 聞於黈纊之下哉? 孝廟奮發大計者, 非徒言語而已, 其實政、實效, 在今可徵。 殿下居孝廟之位, 纉孝廟之業, 所以繼志述事者, 正在於復雪, 而世道日下, 國勢日弱, 大計之成, 已無可言, 而反有朝夕澟澟之憂, 念及于此, 寧不慨然? 繼自今, 益自奮勵, 一以孝廟爲法焉。" 大司成兪得一曰: "昨歲聖上, 送餞客使, 臨幸關廟, 且因安市城事, 感慨下敎。 今日聖敎, 又復及此, 忠臣、義士, 想必奮袂而掩涕矣。 天地之大, 固非小人之腹所可測度, 而伏聞天語懇惻, 於戲不忘之意, 藹然於辭表。 淵衷所存, 願一下詢于諸臣。 或有難愼之端, 則群下當違覆, 苟其不然, 亦宜將順之不暇。 君臣如父子, 一堂都兪之間, 公說道理, 何所不可, 而反有待於臣等一二言耶?" 上始曰: "諸臣陳戒, 予當體念, 而且以予意言之, 我國之得有今日, 莫非神皇之力, 而深仁厚澤, 無地酬報, 予心感慨, 尤切於是年矣。 楊鎬、邢玠, 以東征帥臣, 亦有祠宇, 而尙無爲神皇建廟事。 先正臣宋時烈, 曾有是議, 欲以斥和三臣, 從享廟庭, 語在《三學士傳》矣。 此事何如?" 畬曰: "此議之行於搢紳間蓋久, 而不惟拘於形勢, 儀章、品式, 實多難處之端。 宋時烈, 本有此意, 不曾上請者, 似必有以也。 時烈, 嘗以崇禎皇帝御筆, 鐫於所居華陽洞石壁, 作煥章菴, 末年以古人一間茅屋祭昭王之義, 欲立廟, 以紙榜祀萬曆、崇禎兩皇帝, 未就而沒。 參判臣權尙夏, 與章甫, 合謀營一屋於時烈舊居之傍, 倣禮經殿屋之制云。 未審此事, 亦已徹聞否?" 上曰: "予不及知也。" 鎭厚曰: "臣詳其前後事實, 請陳之。臣仲父故相臣鼎重, 使燕得崇禎皇帝御筆 ‘非禮不動’ 四字, 歸示時烈, 時烈劚華陽絶壁而刻之, 仍作小菴, 故相臣金壽恒, 賦長篇以述其事。 時烈臨歿, 書示尙夏曰: ‘吾欲立廟祀兩皇帝, 而事未及就, 齋志而死。 君須與金、閔兩家子孫, 相議爲此’ 云, 而書中有茅屋祭昭王之語矣。 尙夏承其遺意, 與傍近士子同志者, 營建五架屋於華陽, 將以行祭於兩皇帝, 而位版則尤有所不敢用, 紙榜以祭, 祭畢焚之。 玆事事體, 極其重大, 未有朝命之前, 不無僭猥之懼, 且恐不逞之徒, 或欲因此而嫁禍士林。 曾與鄭澔相議, 欲望微達於筵席, 而澔不敢明陳云矣。 蓋茅屋祭昭王, 有同去思之義, 與此微有不同者。 今以海外藩邦, 廟享中朝天子, 其於禮律, 極多難處, 而若士民之私自寓誠者, 不必禁止, 自朝家示以勿罪之意, 則士民可以安心行祀也。" 上命諸臣, 各陳所見。 琓曰: "頃年儒生, 有以此事上疏者。 金鎭龜爲禮判, 將欲回啓, 而有所持難, 私議于臣。 臣以爲: ‘漢時皇帝廟, 多在郡國。 蒼梧有舜廟, 會稽有禹廟, 此外歷代帝王廟之在郡邑者, 不可勝計。 此豈能盡用八佾之舞, 太牢之享? 不過寓後世追慕之誠, 而但當此之時, 形格勢拘, 恐有日後之慮。’ 臣意本自如此矣。" 畬曰: "今若自朝家立廟, 則當以天子禮享之, 禮貌加尊於本國宗廟。 其間禮節, 甚多難處。 今顧爲皇朝報恩之道, 惟當修內攘外, 以明尊周之義, 以成先王之志。 事業之大, 無過於此。 雖不能然, 固國安民, 有以自立, 此其實也。 至於立廟, 豈不爲稀闊之盛擧, 而是則文也。 臣願殿下加意於實功。 至若士民之自以其誠薦獻者, 雖不備禮, 不至爲嫌。 華陽廟宇新成, 春秋粢盛, 出於章甫, 若以奴婢、田土, 參酌顧助, 則亦可以表聖上今日之心矣。" 鎭厚曰: "此雖別建一屋, 而不設位版, 則恐不可以立廟稱之, 若劃給民田, 則事體爲未安矣。" 得一曰: "大臣務實之言, 誠然, 而聖上建廟之議, 與文具有異, 固無不可。 然玆事體大, 儀文、度數, 節節妨礙。 且有煩於聽聞, 似難容易行之也。" 左副承旨崔重泰曰: "茅屋祭昭王, 古有行者, 此則雖以匹夫匹婦, 尙容爲薦其誠, 而至若侯邦之立皇廟, 事體至重。 必須審愼, 禮節無少格礙, 而後方可創始。 且人心、世道, 日益危惡, 我國機事, 象胥輩無不漏泄, 萬一有詰問之擧, 則實爲目前之急矣。 皇朝盛德深仁, 雖以婦孺、奴隷, 尙皆感結, 眞所謂不刊在心者也。 苟殿下欲報天地之大德, 則恐無踰於勵志薪膽, 刷恥雪冤也。" 校理趙道彬曰: "此不但禮節難便而已, 方今國儲匱竭, 民力殆盡, 興作之役, 豈不難哉?" 畬曰: "此事何可以煩費論也?" 上曰: "此非今日所可決定, 當博詢而處之。" 仍命大臣, 躬議于他大臣。 遣史官問于在外相臣及儒臣, 判府事徐文重議: "此事, 議者以時勢爲慮。 彼若方內妥帖, 則未必因此生梗, 而或有疑我之心, 而問此擧, 則不無生事之慮。 然此則不必論。 天子之廟, 至尊, 饗祀之典, 至嚴, 以廟則非其所, 以饗則非其禮。 此爲無於禮之禮, 其不敢爲審矣。 且若立天子廟于國中, 則事體當加隆於宗廟, 如處所、時享、樂章等儀文, 節節難便。 雖有東土百世難忘之德, 而至於立廟, 則終有所難行者矣。" 領府事尹趾完議: "神皇再造之恩, 我國臣庶, 百世不可忘者。 今於建廟之議, 大小人心, 亦必聳動。 但念廟而享之, 於禮爲僭。 況儀文之窒礙, 固非一端, 一誤之後, 雖悔難追。 如許至重至大之事, 不可猝然議定。 願熟講而處之。" 判府事尹趾善議, 亦以爲難行, 判府事崔錫鼎不對。 左贊成尹拯言: "神皇罔極之恩, 萬世難忘, 而今日朝宗之義, 無地可見。 聖念及此, 可泣神祇。 至於建廟之議, 實是國家莫重祀典。 臣以賤分昧識, 不敢輒有容喙。" 戶曹參判權尙夏議: "玆事實是天理民彝之不可已者。 聖敎之下, 凡在含生之類, 莫不感泣聳動, 惟當將順之不暇, 孰敢有異議哉?" 命更問于錫鼎及拯, 竟不對。 李畬又以私書, 問尙夏, 其答書曰: